BODOLAND रादाब- बिजनी, 07 जुन : राइजोआव सोलोंथाइखौ जौगाखांनायनि नोजोर होनानै आसाम सरकारआ जिनै थाखोनि फरायसाफोरनो बेसेन नाङै बिजाब होनो लानाय बिथांखि बादियै समबारखालि चिरां जिल्लायावबो जिनै थाखोनि फरायसाफोरनि थाखाय बेसेन नाङै बिजाब राननाय हाबाफारिखौ जागायो। जिल्लानिनो धालिगाव गोजौ फरायसालियाव मोनसे हाबाफारिनि गेजेरजों बे बिथांखिखौ मावफुंनाय जायो। चिरां जिल्लानि फरायसालि नायसंगिरि(IS) बिजय बैष्णबनि मासि सामलायनायाव हाबाफारियाव गाहाइ आलासि महरै बाहागो लायो चिरां जिल्लानि जिल्ला बेंगिरि नरेन्द्र कुमार साहआ। जिल्ला बेंगिरिआ हाबाफारियाव बाहागो लाना बेसेन नाङै बिजाब राननायखौ बेखेवना होयो। मख’नो गोनांदि, समबारखालि खुंनाय बे हाबाफारियाव जिल्लानिनो सिङाव थानाय गं गु गोजौसिन गेजेर(HS) फरायसालिनो बेसेन नाङै बिजाबखौ रानना होयो। हाबाफारियाव बिजनी बिद्दापित गोजौसिन गेजेर फरायसालि, बिजनी बान्धब गोजौसिन गेजेर फरायसालि, आमगुरि गोजौसिन गेजेर फरायसालि, बर’ बाजार गोजौसिन गेजेर फरायसालि, थुक्राझार गोजौसिन गेजेर फरायसालि बेंटल गोजौसिन गेजेर फरायसालि, नेताजि सुभास बिद्दा निकेटन गोजौसिन गेजेर फरायसालि, बासुगाव गोजौसिन गेजेर फरायसालि आरो सिदली – कासिकत्रा गोजौसिन गेजेर फरायसालि गासै गं गु फरायसालिनि फरायसाफोरनो बेसेन नाङै बिजाब रानना होयो।